"Biktimei eragindako mina ez dela justua izan aitortzea oinarrizkoa da"\n2019ko apirilaren 24a, asteazkena | Ordua Euskal Herrian 08:28:22\nHB, Lurraldea, Elkarri, Lokarri eta Baketiken ibili ondoren, Jonan Fernandez (Tolosa 1962) Eusko Jaurlaritzako Bake eta Bizikidetzarako idazkaria da 2013ko hasieratik. Bakea, bitartekaritza lanak, bizikidetza eta giza eskubideen esparruetan egindako lanak gorputz sendoa ematen dio zereginari konfiantzatik ekiteko. Lanaren zailtasunen adierazgarri izan liteke: bere hitzei baikortasuna darie, baina aldarteak etsipen kutsu bat ere adierazten du.\n"Bake Ponentzian Bilduk esan zuen esaldi bati beste zati bat gehituz gero, berak sinatuko lukeela. Hori lortu behar da".Dani Blanco\nEusko Jaurlaritzaren soziometroak bakea eta bizikidetzari buruz emandako datuak aurkeztu berri dituzue. Zer azpimarratuko zenuke?\nPolitikan ez dagoen adostasuna dagoela gizartean. Gizartean sekulako adostasun zabala dago eta horrek eratzen du gizarte mailako zentralitate etiko eta demokratikoa. Kontsentsuzko puntu horiek nagusi dira hautes-talde guztietan. Baikor izateko aukera ematen du.\nGizarteak modu positiboan ikusten du aurrera begira zabaltzen diren bake eta bizikidetzarako aukerak eta, aldiz, batzuetan entzuten da gizartea galtzen ari dela gai horiekiko interesa. Kontrajarria dirudi.\nEz. Inkestan ikusten da lehen bakearen gaia arazo handi moduan ikusten zela, eta orain bakerako aukera handi moduan. Gizartearen %81 baikor ageri da gai honen inguruan, baina blokeoa ikusten du.\nHorrek esan nahi du gizartearen nahi hori baliatu beharko litzatekeela aurrera egiteko.\nBai, eta gainera alderdien munduan dauden korapilo batzuk gizartean konponduta daude. Adibide batzuk: biktima guztiak berdin tratatu behar dira, giza eskubide urraketa guztien aurrean behar da konpromisoa, kartzela politika aldatu behar da… Gai horietan eta beste batzuetan oso kontsentsu handia dago eta, beraz, gai horiek garatu egin behar dira.\nBitxia da, garai batean instituzioek gizartea mobilizatzen zuten ETAren aurka, baina gaur egun ez dute mobilizatzen bakearen alde.\nBai eta hainbat azalpen egon daitezke: bat, orain beste arazo larri batzuk daude, krisia, langabezia… Bi, hainbeste urte gaizki pasatzen ibili eta atentatuen ondoren, gizartea lasaitu egin da. Hiru, etorri beharrekoa beranduegi etorri da. Hala ere, soziometroan argi ikusten da bakearena gai garrantzitsua dela gizartean.\nEdozertan abiatzeko diagnostiko bat behar da. Bakea eta bizikidetzari dagokienez, nola gaude orain?\nOngi gaude, nabarmen hobetu dugu, baina oraindik asko dugu egiteko.\nBai lehen Elkarrik eta bai orain Lokarrik azpimarratu izan dute bake prozesu batek aurrera egin dezan metodologia funtsezkoa dela. Zein da hemen metodologia?\nBake planak metodologia argia du. Medologia horrek argi bereizten ditu gatazka politikoa eta, bakea eta bizikidetza. Azken bi esparru hauetan iragana, oraina eta etorkizuna bakoitza bere aldetik landu behar da. Alderdien arteko elkarrizketarako, aldiz, ez dago metodologia bat eta oso garrantzitsua litzateke Eusko Legebiltzarreko Bake eta Bizikidetza Ponentzia abiaraztea.\nIpar Irlandan egon zineten iragan urtarrilean. Zerk bereizten ditu hango eta hemengo bake prozesuak?\nGauza askok, baina bat azpimarratuko nuke. Han arazo sozial bat dago eta horrek arazo politikoak eragiten ditu. Hemen, aldiz, askoz gehiago da arazo politiko bat, eragin sozialekin. Gure gizartea integratua dago eta bizikidetza normaltasunez darama eta Ipar Irlandan ez.\nHori gizartearekiko. Eta bake prozesuarekiko?\nDesberdintasun handiena da hura aldeanitzeko prozesua izan zela eta hau aldebakarrekoa dela.\nGu bake prozesuaz ari gara, baina hemen batzuek bake prozesua egon dagoenik ere ukatzen dute. Izen bat edo bestea izan, hori egin behar dela adostu gabe egin daiteke aurrera?\nHori beti gertatzen da, beste garai batzuetan ezker abertzaleak ere ukatu izan du bake prozesua zegoenik. Aurrera egin behar da, beste erremediorik ez dago. Azken finean, konpondu behar direnak arazo zehatzak dira: biktimen gaia, kartzela politika, bizikidetza herrietan, hezkuntza, memoria… eta bilatuko dugu modua.\nETA berandu iritsi dela eta ordainaren eskema agortua dagoela esan izan duzu. Horrek indarrari egiten dio erreferentzia, hau da, badirudi negoziatu edo adostu behar duten aldeetan indarra bada, hitz egitea eta negoziatzea errazagoa dela.\nEz dut uste hori bakarrik denik. Denboraren kudeaketa ona izatea oso garrantzitsua da. Ipar Irlandan 90eko hamarkada egokia izan zen aldeanitzeko prozesua bideratzeko. Agian hemen ere izan dira une egokiak, baina zuk zure aukerak alferrik xahutzen badituzu, aukerak agortu egiten dira, gizarteak beste alde batera begiratzen du, ez du sinesten.\nBaina soziometroak argi erakusten du gizarteak ez duela bestaldera begiratzen. Une honetan, bestaldera begiratzen ari dena Espainiako Gobernua da.\nAljerreko aukeran edo Lizarra-Garaziko su-etenean gizartean sekulako ilusioa sortu zen. Baina gizarteak gero eta gutxiago sinetsi du prozesu hauetan eta hori neurtu egin behar da. Hausnarketa gisa planteatuko nuke egingo dudan planteamendua: ETAk eman dituen pausoak berandu eman ditu eta, neurri handi batean, egungo zailtasun batzuen azalpena hor dago. Baina garrantzitsuena zera da: aurrera begira eman beharreko urratsetan berriz iritsiko da berandu?\nGizartean eta esparru politikoan adostasun oso zabalak daude ETA berandu iritsi den horretan, baina bestetik zera dago, oso aspalditik etengabe esan zaio “utzi armak eta –gai politikoez ezik– denari buruz hitz egin ahal izango da”. Baina utzi ditu armak eta orain ez da hitz egin nahi.\nETAri denok eskatu diogu behin eta berriz armak uzteko, eta haiek erabaki dute orain izatea eta denok onartu behar dugu orain dela arazoa konpontzeko unea, baina batzuek esaten dute orain ez dela momentua, eta hor dago arazoa.\nEta orduan, noiz da momentua?\nEgoeraren azterketa egiteko eta ez inori ezer leporatzeko ikus dezagun adibide bat, Sorturen legalizazioarena: batetik bestera egin zen, zerotik ehunera urrats batean, di-da. Mundu guztiak txalotu zuen eta, gainera, emaitzak eman ditu, ezker abertzaleak legezkoa izatea lortu zuelako. Baina, adibidez, presoen esparruan eta desarmean egiten ari den denboraren kudeaketak zalantzak sortzen ditu.\nPreso bakoitzak egin beharreko mugimenduak orain, di-da, egin beharko liratekeela diozu.\nEz hori bakarrik. Ezin dira presoak bakarrik utzi erantzukizun horren aurrean eta bidea erraztu beharko litzaieke; beraz, beste norbaitek ere modu kolektiboan iraganaren autokritika egin beharko luke, bestela ez da bidezkoa. Eragindako mina aitortzea ez da nahikoa, hori da esatea “zaplaztekoa eman dizut eta aitortzen dut hori”, baina horrek ez du balorerik.\nEta zer da ezker abertzaleak edo ETAk esan behar dutena?\nNik badakit zer idatziko nukeen, baina hori haiek egin behar dute. 850 hildako eragin ditu ETAk eta legea betetzeko eta gizartean sinesgarritasuna izateko, iraganean egindakoa zentzu autokritikoz aztertu behar du. Bestela ez du balio. Biktimei eragindako mina ez dela justua izan aitortzea oinarrizkoa da. Ezker abertzaleari hori egokia iruditzen ez bazaio, beste formularen bat bilatu beharko da, baina autokritikaren zentzua galdu gabe. Eta honekin ez dut esan nahi ezker abertzaleak bakarrik egin behar duela autokritika, denek egin behar dute, baina ezker abertzaleaz ari garelako diot hori eta horrek orain espetxe politikan eragiten duelako.\nKontua da non dagoen muga: “halakoan erratu naiz” esatea den edo 50 urtetako ibilbide politikoari uko egitea.\nEz dut uste hori guztia eskatuko zaionik. Giza eskubideen urraketaz ari gara eta GALi buruz hitz egiten dugunean, torturaz, frankismoaren memoriaz… egia, justiziaz eta erreparazioaz ari gara. ETAren kasuan berdin.\nETAren kasuan egon da egia eta zigorra, beste kasuetan ez, inpunitatea egon da.\nETAren kasuan ez da inpunitaterik egon, baina gizartearen zati batek babesa eman die ETAk egindako giza eskubideen urraketei eta horrek balore erantsi larria ematen die urraketa horiei. Batzuek zera diote, “ez da inor ibili kalean torturaren alde”, “bai, baina isiltasuna egon da”, diote besteek. Kasu bakoitzak badu bere berezitasuna, baina oinarrian, giza eskubideen urraketak izan direnean, aitortu behar dira eta ikuspegi kritikoz aztertu.\nKartzela politika: Espainiako Gobernuak zer egin beharko luke?\nLegea bete. Bat, presoak hurbiltzeko ez da lege aldaketarik behar. Bi, presoek beharrezkoak diren baldintzak bete ondoren, haien espetxe onurak baimendu beharko lituzke. Eta hiru, aztertu ea kasu batzuetan nola bideratzen diren birgizarteratze prozesuak.\nUrtarrilaren 8an Guardia Zibilak EPPK-ko zortzi bitartekari atxilotu zituenean zer pentsatu zenuen?\nBerriro ere beste oztopo baten aurrean geundela.\nBa al du zentzurik espetxeak betetzen jarraitzea, adibidez Frantziak etakideak atxilotuz edo Hego Amerikatik iheslariak ekarriz?\nLegea bete behar den printzipioa hor dago eta errespetatu behar da. Baina, aldi berean, kontuan hartu behar da bake prozesu batean gaudela eta, beraz, adostasun politikoak landu behar direla legea era batera edo bestera aplikatzeko.\nBa al duzue EPPK-ko presoekin hitz egiteko asmoa?\nHerrirarekin hitz egin dugu, Etxeratekin, Harrerarekin… Hitzeman ekimena abian jartzen dugunean sektore guztiekin egon nahi dugu.\nEz duzue oztoporik izango EPPK-koekin hitz egiteko?\nETAren desarmea. Jaurlaritzak zeregin horretan parte hartuko lukeela aipatu izan duzu. Bermatu ahal izango luke Jaurlaritzak horretan parte hartuko duten etakideak ez direla atxilotuak izango?\nBi gauza desberdin dira. Bata da nola egiten den desarmea eta bestea nola kudeatzen diren etakideek legearekin dituzten gaiak. Egitekotan Jaurlaritzak ez luke bakarrik egingo, adituak beharko lituzke eta badira laguntzeko prest direnak.\nOrduan, aurrera egin dezake prozesu horrek?\nEz dut uste ETAk nahi duenik Eusko Jaurlaritzak armagabetze prozesuan parte hartzea, guk gure prestutasuna agertu dugu baina ez dugu erantzunik jaso.\nNazioarteko bitartekariak nahi ditu horretan?\nHala ematen du.\nETAk esan du urtebetean gauzatu nahi duela prozesu hori.\nEz dakit ETAk hori esan duen. Lehenbailehen egitea litzateke onena, urtebete ondo legoke eta gutxiagoan balitz hobeto. Gai hau gauza askotarako oztopo da.\nAintzat hartzen al da biktima guztien sufrimendua?\nGaur egun ez. Nazioarteko printzipio eta arauek diote biktima guztiek berdintasuneko tratua jaso behar dutela, ezin dela haien arteko diskriminaziorik egin eta, gure ahalmen mugatuekin, Jaurlaritzan horretan saiatzen ari gara.\nNon urratzen da aipatzen duzun printzipioa?\nTerrorismoaren biktimen legedia oso garatua dago eta beste mota bateko biktimena ez. Gu hori garatzen ari gara. Badugu dekretu bat 1960tik 1978ra arteko tarte horretako beste biktima horien erreparazioa eta errekonozimendua egiteko, 1978tik aurrerako kasuetarako beste dekretu bat egingo da, tortura kasuak ikertuko dira… Gaur egun zaila da, baina normalizazio prozesu batean gaude eta biktima guztiekiko tratamendua berbera izan dadin norabidean goaz.\nDuela gutxi atera da Espainiako Gobernuak ez dituela GALen eta BVEren hainbat biktimen kalte-ordainak ordaindu nahi.\nEspainiako Gobernuak ukatu ditu hainbat kalte-ordain esanez pertsona horiek ETAren munduarekin loturaren bat dutela. Baina hori ez da onargarria, lotura horiek epai baten bidez frogatu behar dira eta ez polizia txostenek hala diotelako.\nAzter dezagun bizikidetza. Zoru etikoaren gaiak berau oztopatzen du, behintzat alderdien artean. Baina zer da zoru etikoa?\nPrintzipio etikoak. Eztabaida batzuk oso zehatzak eta erabat politikoak dira, baina memoriaz edo giza eskubideez hitz egiten badugu, printzipio etikoak mahai gainean jarri behar dira. Zeintzuk? Printzipio etikoen inguruan adostasun handia duen testu bat lortu behar da. Bake Ponentzian Bilduk esan zuen esaldi bati beste zati bat gehituz gero, berak sinatuko lukeela. Hori lortu behar da, %90ean bada adostasuna.\nEta non da desadostasuna?\nIraganaren irakurketan. Hori izaten da zailena prozesu hauetan. Irakurketa desberdinak egongo dira, baina gutxieneko puntu bateratu batzuk ere behar dira.\nJarri behar al zaio eperik Bake eta Bizikidetza Ponentziari?\nHauteskunde garaia da orain, eta halakoak ez dira errazenak izaten aurrera egiteko. Lau familien arteko gune bat sortzea zaila da, baina beharrezkoa, beraz uste dut eman behar zaiola denbora.\nOraindik ere aipatzen da hemen garaile eta garaituak daudela. Eskema horren gainean eraiki al daiteke bizikidetzarik?\nEz, ideia horrek ez du inongo etorkizunik eta soziometroan ere argi dago gizartearen gehiengoa ikuspegi horretatik aldentzen dela. PSOE, jeltzaleak eta ezker abertzalearen familietan gauza batzuetan izan dira hurbilketak.\nPosible ikusten duzu PP ere egotea?\nBai. Gizartearen gehiengoaren jarrera oso argia da horren alde, beraz lehenago edo beranduago hori etorriko da. Lau familia horien artean gutxiengo etiko eta demokratiko bat adosten denean esan ahal izango dugu beste etapa batean sartu garela.\nKanal hauetan artxibatua: Euskal bake prozesua | ETA | Eusko Jaurlaritza | Euskal preso politikoak | ETAren biktimak | Estatuen biktimak


Azken aste honetan Gasteizko Artium Museoan ArabaTIC – Arabako aste digitalaren hirugarren edizioa egin da. Urtero teknologia berriak lurraldeko enpresa eta erabiltzaileengana hurbiltzen dituen ekitaldia da, eta aurten 4.0 Industrian oinarritutako hitzaldi eta tailer ugari antolatu ditu.\nHitzordurik interesgarrienetako bat ostegunean izan zen; bertan, Ion Martínez de Ilarduyak (Informazio Kartografikoko teknikaria Eusko Jaurlaritzako Lurralde Plangintza, Hirigintza eta Hiri Berroneratze Zuzendaritzan) eta Lorenzo Díaz de Apodacak (Airestudio Geoinformation Technologies-eko CEO) informazio geografikoak negozio bati eman diezazkiokeen balio diferentziala eta lehiakortasun-abantaila azaldu zituzten.\nJakina denez, gaur inoiz baino gehiago, informazioa boterea da. Horregatik, 4.0 industriaren aurrerapen askoren helburua da produkzio-prozesuen eta makinen datu gehiago lortzea, eta datu horiek interpretatzea produktibitatea eta lehiakortasuna handitzeko. Gaur egun enpresa askok zehatz-mehatz ezagutzen dute euren lantegien barnean gertatzen dena, baina… zer gertatzen da aire zabalean lan egiten dutenekin?\nInformazio geografikoaren boterea\nEta hemen sartzen da jokoan geoinformazioa. Gure inguruko mundua ikusteko modu bat da, gure begiek ikusten dutenaz edo mapek irudikatzen dutenaz haratago doana. Mota guztietako datuak (teknikoak, ingurumenekoak, sozialak, kulturalak, ekonomikoak eta abar) mundu errealeko leku jakin bati gaineratzen zaizkio. Horrela, datuak errazago interpretatzeaz gain, aukera ematen digute errealitatearen argazki osatuagoa ikusteko eta beste edozein modutan ezinezkoak izango liratekeen loturak aurkitzeko.\nMota horretako informazio geografikoa edukitzeak eta erabiltzeak aukera ematen du kostuak eta denbora aurrezteko, baita baliabideen erabilera efizienteagoa egiteko edota lurraldea hobeto ezagutzeko bere alderdi guztietan: ingurumena, baliabide naturalen eskuragarritasuna, nekazaritza, merkataritza, turismoa, ondarea, larrialdien kudeaketa, segurtasuna, eta abar. Edo bestela esateko, erabaki hobeak hartzea ahalbidetzen du.\nHorren adibide argi bat hirietako azpiegituren eta aktiboen kudeaketan ikus dezakegu. Historikoki ia ezinezkoa izan da dauden elementu guztien eta bakoitzaren kopurua, kokaleku zehatza, tipologia eta ezaugarriak zehazki jakitea. Geoinformazioa duten aplikazioak erabiliz, kostuak aurrezteaz gain inbentario eta mantentze-lan zehatza eta eraginkorra egin daiteke.\nLangileek eta teknikariek aktibo guztien bizki digitalak eduki ditzakete beren ordenagailu edo tabletan. Horrela informazio guztia eta beren egoera klik bakarrarekin kontsulta ditzakete, beharrezkoak ez diren irteerak saihestuz.\nGeoEuskadi, lurraldeko erreferentziazko ataria\nGure lurraldeari buruzko GeoInformazioaz ari bagara GeoEuskadi da, inolako zalantzarik gabe, erreferentziazko ataria informazio geografikoa erraz eta modu eraginkorrean eskuratzeari dagokionez. Erabiltzaile espezializatuei nahiz edozein pertsonari zein erakunde publiko eta pribaturi dago zuzenduta ataria, eta honako helburu hauek ditu:\nEdo bestela esateko, informazioa erabiltzaile, enpresa eta erakundeen eskura jartzea lehiakorragoak izan daitezen. Izan ere, ezin baita hobetu neurtzen ez dena, eta are gutxiago ezagutzen ez dena.


Abisu horia Euskadin elurragatik eta izotzagatik 2018ko otsailaren 12an eta 13an | Berriak Gizartea | EiTB\nAbisu horia Euskadin elurragatik eta izotzagatik 2018ko otsailaren 12an eta 13an\nAbisu horia izotza, tenperatura hotza eta elurragatik\nGainera, abisu horia indarrean egongo da haizeagatik mendi inguruetako haizeguneetan.\nArgazkia: Eduardo Recalde / Leaburu\nEusko Jaurlaritzako Segurtasun Sailak abisu horia ezarri du gaurko, asteartea, barnealdean elurra, izotza eta muturreko tenperatura baxuak izatea espero baitute. Gainera, haize ufada handiak espero dira mendiguneetan, hori dela eta, horregatik ere abisu horia aktibatu dute.\nGaur, atzo aktibatutako abisu horiak indarrean jarraituko du, muturreko tenperatura baxuak eta izotza espero baitira barnealdean 00:00etatik 09:00etara. Barnealdean, izotz txikia egingo du, bereziki Araban.\nElurra dela eta, abisu horia izango da indarrean barnealdean 09:00etatik 12:00etara. Elur-kota 500-600 metro inguruan egongo da, eta 900-1.000 metrora igoko da eguerdi aldera. Prezipitazio txikia egingo du goizetik aurrera, sarriago isurialde atlantikoan, ekialdean. Lodiera hauek aurreikusi dituzte: 1-5 zentimetro 1.000 metrora, 0-2 zentimetro 600 metrora eta 0 zentimetro 200 metrora.\nBestalde, abisu horia ere ezarri dute haizeagatik mendi inguruetako haizeguneetan 06:00etatik 12:00etara. Hegoaldeko eta hego-mendebaldeko haize-boladek orduko 100 kilometroko abiadura gainditu dezakete mendi inguruetan, bereziki mendebaldean.\nAsteazkenean, prezipitazio txikia egingo du, zenbait lekutan ertaina; arratsalde-gauean, atertzera egingo du mendebaldetik ekialdera. Hegoaldeko eta hego-mendebaldeko haize ahul-bizia ibiliko da, bolada gogorrekin eta oso gogorrekin haizeguneetan. Tenperatura minimoak nabarmen edo asko igoko dira. Tenperatura maximoak, berriz, gutxi edo nahikoa igoko dira.


Joaquin Achucarro Fundazioa sortu dute Dallasen (AEB), pianojole bilbotarraren ondarea zabaltzeko asmoz\nJoaquin Achucarro pianojole bizkaitarra\nDallas hiriak eta Southern Methodist University Unibertsitatea izan dira, Texas estatuko beste kultur erakundeekin batera, Joaquin Achucarro Fundazioa sortu dutenak. Joaquin Achucarro (Bilbo, 1932) pianojolea unibertsitate honetako irakaslea da orain dela hamar urtedanik eta hiriak bere ekarpenarengatik eskerrak emanez sortu du fundazioa. Erakundearen helburuen artean kontzertuak antolatu, pianojoleei bekak eta ikasketa laguntzak eman eta Achucarroren lana ezagutarazi eta gordetzea daude.\nSouthern Methodist University-k eta Dallas hiriak urtarril honetan sortu berri dute Joaquin Achucarro Fundazioa, pianojole eta musikagile bizkaitar honen ondarea zabaltzeko. Achucarrok Texasekin duen harremana estua da, izan ere 1989az geroztik Joel Estes Tate katedrako irakaslea da Southern Methodist University erakundean.\nFundazioa sortu dutenek Achucarroren nazioarteko ibilbidea eta unibertsitate honetan irakaskuntzan egin duen lana kontuan hartu dute erakundearen sorrera bultzatzeko orduan. Fundazioa emaile pribatuen laguntzarekin finantzatuko dute. Helburuan artean honokoak: pianojoleen ikasketak eta karrerak sustatzeko laguntzak ematea, kontzertuak eta emanaldiak antolatzea eta klase magistralak eskaintzea.\nJoaquin Achucarrori eginiko elkarrizketa\nJoaquin Achucarro 2005ko Euskaldun Unibertsala\nEuskalKultura.com-en argitaratua 2005eko uztailaren 27an


LEHENENGO SOLAIRUA – La luz de Bertiz / Bertizko argia\nLehenengo solairuko banalekuan hpare bat osatzen duten bi beirate daude. Art nouveauren aleak dira eta sinplifikatutako motibo begetaletan oinarritzen dira. Berunek oso lerro laukidunak markatzen dituzte, baina erdiguneko motiboan formek oso erroleo estilizatuak sortzen dituzte.\nGainera, erabilitako beiren kontrastea nabarmentzen da. Hondorako erabili den beira gardena da eta beira puztuaren ohiko ehundura du. Baina motiboetan beira opaleszenteak aukeratu dira, alegia zeharrargiak edo esne-itxurakoak.\nItzuli lehenengo SOLAIRUAREN PLANORA\nSartzerakoan, eskuinetara, diseinu klasikoko beirate bat topatuko dugu. Sinatuta dago: S.A. Maumejean Hnos. Madrid-S. Sebastián.\nPareta baten tamaina du eta bi gela banatzeko balio du. Aldeetan panel finkoak ditu; erdigunean ate bat. Bi beira tonutan egindako erronbo bakunezko hondoa du, eta hiru motibo zentralekin apainduta dago: Bertizko armarria, aingerutxo bat eta gaztelu bat.\nBeirate klasiko honetan, beiratearen teknika menperatzen zutela argi uzten dute. Diseinu orekatua berunezko sarean zein beiren mozketetan, margolaritza-teknika ezberdinen erabilera.\nKlasikoa atzean utzi eta oso beirate berezi batera igaroko gara. Art nouveaura bueltatuko gara. Kasu honetan, oso teknika ezohikoa da. Ez du berunezko sarerik. Beira garden bat da eta erliebe pixka bat duten lerroekin diseinu begetalak eta geometrikoak marraztu zaizkio. Ingeradak eta motibo apaingarriak esmalte albeolatu edo cloisonnéarekin aplikatu dira. Emaitza pixka bat ahurra da eta, ondorioz, motiboen ingeradak nabarmentzen dira.\nTeknika horren erabilera beste obra batzuetan ere topatu da. Adibidez, Katalunian eta antzeko kronologia duten Madrilgo obra batzuetan, esaterako, Casa Maumejeanek egin zituen Madrilgo kasinoko zenbait beiratetan.\nBertizko Argia proiektuaren garapenean teknika horrekin egindako beste ale batzuk topatu dira. Jauregiko beste gela batzuk janzten zituzten eta desmuntatuta eta gordeta zeuden.\nHurrengo aretoan beste beirate bat dago, sabai-leiho moduan. Geroagokoa izan daiteke, prozesu industrializatuagoa adierazten duten xehetasunak baititu. Maumejean artxiboan antzeko zirriborroak daude. Beraz, enpresak berak aurrerago egin zuen enkargu bat izan liteke. Diseinu soilagoa du, geometrikoa, muturretan lantzerra duten beirak dituena.\nJauregirako bisita amaitzeko, estilo klasikoko beste beirate batera igaroko gara. Txikiagoa da, ate bakun baten goialdean dago eta diseinu geometrikoa du, erronboetan oinarritutakoa. Gainera, arrokaia-dekorazioz inguratuta dago.


Web gune eleaniztunak diseinatzeko aholkuak | egidazu\nmintzapraktika egin nahi dut\nWeb gune eleaniztunak diseinatzeko aholkuak\nLehenik eta behin, enpresaren web gunea euskaraz ere bisitatu ahal izateak eta informazioa euskaraz jasotzeko aukera izateak bezero euskaldunen nahi eta beharrei erantzuten die. Bere eskaintza euskaraz egiten duen enpresak zerbitzu hobea ematen dio bezeroari, gertutasunean irabazi egiten du eta erosle potentzialek espero dutenari hobeto erantzuten dio. Bestela esanda, kalitate handiagoko zerbitzua emateko gai dela frogatzen du.\nWeb orri elebidunak edo eleaniztunak egiteko arrazoiak eta abantailak\nMerkataritzaren alorrean eta harreman publikoetan ongi frogatuta dago bezeroari bere hizkuntzan zuzentzeak duen garrantzia. Bezero euskaldunari euskaraz zuzentzen zaionak, hizkuntzarekiko errespetua erakusteaz gain, errazago lortuko du honen atxikimendua. Biziki gomendagarria da, beraz, Euskal Herriko enpresentzat web orrietako edukiak euskaraz emateko aukera zabaltzea. Gehienetan web gune horietan hedadura handiagoko hizkuntzak ere erabiliko ditu enpresak, gaztelania ia beti, eta merkataritza harremanen nazioartekotzea dela medio, baita ingelesa edo beste zenbait hizkuntza ere. Askotan web gune elebidunak baino gehiago eleaniztunak sortuko dituzte enpresek. Horregatik da hain garrantzitsua euskara ere beste hizkuntzen pare agertzea, inolako morrontzarik gabe eta bigarren maila batean utzi gabe.\nAzken hamarkadetan euskal hiztunen kopurua haziz joan den neurrian, gero eta ugariagoak dira bezero euskaldunak, gero eta gehiago zerbitzuak euskaraz eskatzen dituzten herritarrak. Kontsumitzaile eta erabiltzaile euskaldunak errazago joko du produktuak eta zerbitzuak euskaraz eskaintzen dizkion enpresa batengana eta bere hizkuntzarekiko errespetua erakusten duen batengana, eskaintza guztia erdara hutsean egiten dionarengana baino. Espero izatekoa da, beraz, web gunean euskarari toki bat egiteak bezero potentzialen kopurua handitzea.\nBestalde, web guneek gizartearen errealitate kultural eta linguistikoa islatzen dute. Euskal Herriko enpresak gizarte testuinguru jakin batean daude txertatuta eta errealitate hori jasotzeko gauza ez badira, huts egin dezakete sektore sozial zabal baten aurrean. Euskara berreskuratzeko eta indarberritzeko ahaleginean dabilen gizarte batean, gehiengo soziala euskararen aldekoa den testuinguru batean, euskara erabiltzeak enpresaren irudia hobetzen laguntzen du. Herritarren kezka eta nahiekin bat egiten duen enpresa askoz integratuago dago bere inguru naturalean eta integrazio irudi horrekin enpresak berak ere irabazi egingo du.\nJarraian ematen diren gomendio eta aholkuekin lortu nahi dena da web orriak diseinatzerakoan euskararen presentzia duina ziurtatzea, gaztelaniarekin, ingelesarekin edo beste edozein hizkuntzarekin parekotasunean agertzea eta askotan diseinuak berak sortzen dituen menpekotasunak ekiditea. Gomendio praktikoak dira hemen egiten direnak, erabiltzaile euskaldunari begira pentsatutakoak, web gunean barrena eroso ibil dadin eta behar duen informazioa euskaraz lortzeko aukera izan dezan beste hizkuntza batera jo beharrik izan gabe.\nOrri nagusia da enpresaren web gunearen aurkezpen orria, erabiltzaileak web gunearekin duen lehen kontaktua eta lehen inpresioek duten indarrarengatik aparteko garrantzia duena. Ahalegina egin beharra dago bezeroak hasieratik bertatik euskaraz nabigatzeko aukera ikus dezan eta aukera hori besteak bezain erakargarria izan dadin.\nWeb gune elebidun edo eleaniztunetan bada maiz ikusten den praktika bat, hizkuntzen berdintasunaren printzipioa kontuan hartuz gero baztergarria dena: orri nagusi elebakarra aurkeztea hizkuntza aldatzeko aukera emanda. Horrelakoetan gaztelania izan ohi da hizkuntza nagusia eta erabiltzaile elebidunak web orriak berak erakusten dion bidearen aurkako erabaki kontzientea hartu beharra dauka. Horrek, jakina, zaildu egiten du euskarazko edukietara iristea, euskaldunei klik bat gehiago eskatzen die-eta.\nBerdintasuna errespetatuz gero bi aukera daude:\nOrri nagusi erabat elebiduna. Direktorio egitura duten orrietan indizeak bi hizkuntzetan eman daitezke, hizkuntza bakoitzeko izenburuek hizkuntza horretako edukiekin lotura egiten dutela. Aukera honekin orrialde trinkoegiak eta nahasgarriak sortzeko arriskua dago eta web orriko hizkuntzak hiru edo gehiago direnean ia bideraezina gertatzen da.\nHasierako orri / zabaltze-orri (splash page) elebiduna edo eleaniztuna, hizkuntza aukeratzeko propio diseinatutakoa. Erabiltzaileak hizkuntza aukeratu duenean orri nagusia agertuko zaio osorik berak aukeratutako hizkuntzan. Hau da aukerarik gomendagarriena, diseinuaren aldetik erakargarriena delako eta hizkuntzen berdintasunari eusten diolako.\nEnpresaren aukera edozein dela ere, ezinbestekoa da orri nagusian hizkuntza aukeratzeko botoia txertatzea eta baita hurrengo orrialdeetan ere, beti toki berean eta nabarmen atentzioa emateko moduan. Web orrien diseinuan dagoen esperientziak erakusten duenari jarraituz, honako gomendio hauek eman daitezke hizkuntza aldatzeko botoiari dagokionez:\nKomeni da botoia orrialde buruan kokatzea gainerako nabigazio tresnekin batera eta orrialde barrenean errepikatzea berriz gora itzuli beharrik ez izateko.\nLetra tipo eta kolore deigarriak erabiltzea.\nWeb gune guztian beti toki berean eta orrialde guztietan ezartzea.\nBotoia izendatzeko hizkuntzaren izena erabiltzea (bakoitzak bere burua izendatzeko duena: Euskara, Español, English…), banderek eta bestelako ikurrek sor ditzaketen gaizkiulertuak saihesteko.\nWeb orri elebidunak diseinatzerakoan kontuan izan behar da erabiltzaile elebidunak zenbait erabaki hartzen dituela orrian barrena nabigatzerakoan eta orriaren diseinuak berak garrantzi handia duela, erabaki horietan eragina duen neurrian. Bi erabaki mota har ditzake erabiltzaileak: lehena, hasierako orrian egiten duen hizkuntza aukeraketa; eta bigarrena, web gunean barneratu ondoren edozein orrialdetan egin dezakeen hizkuntza aldaketa.\nArrazoi asko egon daitezke une jakin batean euskarazko bertsiotik erdarazkora jauzi egiteko: euskarazko itzulpena kaskarra izatea, terminologia konturen bat kontrastatu nahi izatea, zenbait gaitan erdaraz euskaraz baino seguruago sentitzea edo baita jakin-min hutsa ere. Horregatik da gomendagarria web guneko orrialde guztietan hizkuntza aldatzeko botoi bat aukeran izatea beste hizkuntzan (edo hizkuntzetan) dagoen testua kontsultatu ahal izateko.\nEuskarazko edukiak erdarazkoak bezain ugariak ez diren web guneetan ere komenigarria da hizkuntza aukeratzeko botoiari eustea. Euskarazko edukia falta denean gomendagarriena azalpen txiki bat ematea da eta zuzenean erdarazko bertsioarekin lotura eskaintzea, horrela ez baitu erabiltzaileak erdarazko orri nagusira itzuli beharrik izango berriz ere material horren bila abiatzeko.\nWeb orrian euskara ere sartzea erabakiz gero, ez da komeni maila sinboliko hutsean geratzea. Orri nagusitik aurrera ere euskarazko edukien presentzia ziurtatzeko ahalegina egin beharra dago. Gerta liteke, hala ere, enpresak duen material guztia bi hizkuntzetan (edo gehiagotan) ematea gehiegizko zama izatea web orrian. Horrelako kasuetan, den-dena sarean jartzea baino gomendagarriagoa da edukiak mugatzea, funtsezkoena aukeratzea eta hori bi hizkuntzetan jartzea. Izan ere, web orria enpresak informazioa zabaltzeko duen bideetako bat besterik ez da eta ez da komeni enpresak eskain dezakeen informazio guztiarekin web orria gehiegi kargatzea.\nEduki berriak txertatzerakoan ere bi hizkuntzen arteko desoreka sortzeko arriskua dago. Askotan testu berriak gehitzerakoan erdarazkoari eman ohi zaio lehentasuna eta euskarazko bertsioak gerorako uzten dira itzulpenaren zain. Horrek sortzen duen bigarren mailako hizkuntzaren irudia oso kaltegarria da: informazioa eguneratua eta baliagarria erdaraz dagoenez gero, erdara bihurtzen da benetako komunikazio hizkuntza eta euskarak apaingarri huts bihurtzeko arriskua dauka. Web orrian material berria jartzerakoan onena pixkanaka eta bi hizkuntzetan batera egitea da. Horrek enpresak bi hizkuntzekiko duen errespetua erakutsiko luke eta erabiltzaile elebidunaren aurrean sinesgarritasuna irabaziko luke erakundeak.\nDiseinuari dagokionez, hizkuntza bateko nahiz besteko edukietan itxura grafiko berari eutsi beharko litzaioke. Diseinua prestatzeko lana errazago izateaz gain, erabiltzailearentzat erosoagoa da eta bi hizkuntzen arteko berdintasuna bermatzen du. Letra tipo edo kolore desberdinak erabiltzen badira, hizkuntza bateko testua bestekoa baino irakurterrazagoa suertatzen da. Letra etzana erabiltzeak, esate baterako, zaildu egiten du pantailan irakurtzea.\nTerminologiaren zehaztasuna eta hizkuntzaren kalitatea\nGaur egun sarean dauden web orri askotan euskarazko testuak erdarazko jatorrizkoaren itzulpen hutsak dira horrek dakarren arriskuarekin, itzulpen desegoki batek uxatu egin baitezake irakurlea eta erdarazko bertsiora jauzi eginarazi. Irakurleak euskarazkoarekin aurrera jarrai dezan ezinbestekoa da testu egokiak eta erraz irakurtzeko modukoak aurkeztea.\nTerminologiarena da lehen arazoa. Oraindik arlo espezifiko batzuetara iritsi ez bada ere, handia da euskarazko terminologia lantzen eta bateratzen egin den aurrerakada. Horregatik, ez da ulertzen erraza web gune batzuetatik besteetara gaur egun oraindik ere ikusten den aldea eta termino ugaritasuna, kontzeptu tekniko bakoitzerako termino bakarra erabiltzera behartzen duen urrezko araua hausten du-eta. Egoera are okerragoa da termino ugaltze hori web gune berean gertatzen denean. Irakurleari etsiarazi egiten dio eta erdarazkoa lehenestera bultzatzen du. Bada gaur egun nahiko baliabide horrelakorik gerta ez dadin, denon esku dauden banku terminologikoak eta hiztegiak, esate baterako:\nEuskara-euskara hiztegia: Harluxet;\nEuskara-gaztelania/gaztelania-euskera hiztegiak: Elhuyar eta 3000;\nEuskara-ingelesa hiztegia: Morris;\nBestelakoak ere badaude zure eskueran, besteak beste: Sinonimoen Hiztegia Antonimoduna eta Terminologia eta Lexikografiako Zentroa.\nZuzentzaile ortografikoa ere lagungarri gerta daiteke.\nTestuaren egokitasuna da zaindu beharreko beste kontua. Euskaltzaindiaren arauak errespetatzeaz gain, komeni da estiloa ere zaintzea eta erraz irakurtzeko moduko testuak aurkeztea, erabiltzaileari erdarazkoak eskatzen ez dion lana eta nekea ez gaineratzeko. Izan ere, askotan itzulpen kutsu handiegia dute euskarazko testuek, erdarazko sintaxiaren eta esamoldeen morroi dira eta arrotz egiten zaizkio euskaraz irakurri nahi dituenari. Gomendagarria da, beraz, testuak gainbegiratzea eta ahalik eta modurik profesionalean egokitzea, hizkuntzaren kalitatearen eta irakurgarritasunaren mesedetan. Itzultzaile edo testu zuzentzaile baten beharra izanez gero, hona hemen hainbat helbide:\nHona hemen, orain artekoa laburbilduz eta osatuz, web orri elebidunak edo eleaniztunak diseinatzeko jarraibideak:\nURL helbideetan artxibo eta karpeten izenak artxibo eta karpeta horietako edukiak dauden hizkuntzan ematea komeni da. Horrela, gainera, helbidea eskuinetik ezkerrera moztuz goragoko maila batera pasatzeko aukera dago hizkuntza horretatik atera gabe.\nOrrialdeen edukia beti hizkuntza bakar batean egotea gomendatzen da. Orrialde elebidunak, inon erabiltzekotan, orri nagusietan edo hierarkian goiko mailetan ageri diren menuetan erabil daitezke.\nOrrialde elebidunak erabili nahi izanez gero, bi hizkuntzetako testuak ordenatzeko egitura berari eutsi behar zaio: ezkerrekoa beti ezkerrean, eskuinekoa eskuinean; menu zerrenda bikoiztuetan lehena beti lehen, bigarrena bigarren.\nTestuak ordenatzeko orduan kontuan izan behar da goikoari lehentasuna ematen zaiola behekoaren kaltetan, eta baita ezkerrekoari ere eskuinekoaren aldean.\nHizkuntzen arteko berdintasuna errespetatzeko eduki berberak eman behar dira bi hizkuntzetan. Material guztiak bi hizkuntzetan ematea ezinezkoa baldin bada, laburpen bat eskaini behar da eta horrekin batera lotura bat beste hizkuntzan dagoen bertsio osoarekin.\nBadira informazio batzuk edozein kasutan ere bi hizkuntzetan eman behar liratekeenak: legezko oharrak, kontaktuetarako xehetasunak, feedback eskeak edo errore mezuak, esate baterako.\nHizkuntzak bereizteko koloreak, letra tipoak edo bestelako baliabideak erabili nahi badira, komeni da beti berak izatea web gune guztian. Hala ere, ez da gomendagarria testuetan letra tipo desberdinak erabiltzea, eta are gutxiago irakurketa zailtzen dutenak.\nHizkuntza aldatzeko botoiak beti toki berean ezarri behar dira orrialde guztietan, orrialdea kargatzen ari den bitartean ere ikusgarri diren tokian, ahal dela orrialde buruan eta gero orrialde barrenean errepikatu.\nHizkuntza aldatzeko botoiek itxura bera izan behar dute beti. Horretarako hizkuntzen izenak erabiltzea gomendatzen da eta banderak edo bestelako ikurrak baztertzea.\nGrafikoetan testuak edo ALT etiketak erabiltzen direnean, testu nagusia dagoen hizkuntzan jarri behar dira.\nIkonoak irudi huts direnez eta kulturen arteko urruntasunik ezean hiztun guztiek berdin ulertzen dituztenez, bi hizkuntzetan berberak erabiltzea gomendatzen da.\nAhalik eta terminologiarik bateratuena erabili behar da, horretarako denon esku dauden baliabideak aprobetxatuz. Termino teknikoekin, estandarrak ez direnekin edo gutxi erabiltzen direnekin gomendagarria da glosario bat eskaintzea termino horien esanahiarekin eta beste hizkuntzetako baliokideekin.\nTestuen egokitasuna bermatzeko komeni da gainbegiratzea eta zuzenketa ahalik eta profesionalena izatea.\nOrain arte aipatutako gaiak ilustratzeko adibideak ematen dira atal honetan. Gero eta gehiago dira euskarari toki duina ematen dioten web guneak eta, beraz, hemen ageri direnak adibide batzuk besterik ez dira. Ez dira irizpide jakin bati jarraituz (eta are gutxiago hemen azaltzen ez dena gutxiesteko asmoz) egindako selekzio baten ondorio. Hemen aipatu izana har bedi bere ilustrazio balioan.\nBadira euskara hutsez dauden web guneak, normalean euskarazko komunikabideenak. Eguneroko prentsan, esate baterako, Berria-rena, egunkariaren ingelesezko edizioa ere eskaintzen duena. Astekarien artean Argia-rena ikus daiteke eta herri mailako aldizkarien artean Uztarria-rena adibidez, eztabaida gune bizi batez hornitua.\nBezero euskaldunekin harreman handia duten enpresen artean finantza-erakundeak daude. Gipuzkoa Donostia Kutxa-renak adibidez, euskara edo gaztelania aukeratzeko zabaltze-orria du. Behin horietako bat hautatuta, baztertutako hizkuntza eta ingelesa edo frantsesa aukeratzeko botoiak ditu. Eduki berberak eskaintzen ditu euskaraz eta gaztelaniaz; ingelesez eta frantsesez, ordea, bestelakoa ematen du; eta hizkuntzak aldatzeko botoiak orrialde-buruan ageri dira. Beste horrenbeste gertatzen da Euskadiko Kutxa-ren web gunearekin, kasu honetan hiru hizkuntzatan (euskaraz, gaztelaniaz eta ingelesez) egin daiteke aukera. Euskaraz eta gaztelaniaz eduki bera ematen dute; ingelesez, berriz, edukia murritzagoa da. Hizkuntzaz aldatzeko botoiak orrialde-buruan daude kasu honetan ere.\nKontsumitzaileekin lotura zuzena dutenen artean, Eroski-ren web guneak zuzenean gaztelaniazko orri nagusira eramaten gaitu eta hizkuntzaz aldatzeko botoiak orrialde-buruan ageri dira. Sei hizkuntzatan eskaintzen ditu eduki berberak, baina hizkuntza aldatzeko orri nagusira itzuli behar da. Enpresa horren Consumer aldizkaria-k ere eskema berari jarraitzen dio, baina orrialde guztietan ageri da hizkuntza aldatzeko aukera (guztira 4 hizkuntza dira). Megadenda-renak, berriz, zuzenean euskarazko orri nagusia erakusten du eta edukiak lau hizkuntzatan eskaintzen ditu, hizkuntza aldatzeko botoia orrialde guztietan toki nabarmenean ageri dela.\nIndustria sektorean, bezero euskaldunen kopurua urria izanagatik, badira euskararen normalkuntzan oso aurreratuta dauden enpresak eta ereduzko web guneak dituztenak. Bi adibide jartzeagatik, ikusteko modukoak dira Elay-rena eta Batz-ena. Oso antzeko eskemari erantzuten diote biek ere: bost hizkuntzako aukera ematen duen zabaltze-orria, edukien berdintasuna bost hizkuntzetan, baina hizkuntza aldatzeko aukerarik ez orri guztietan.\nInterfaces for Bilingual Information Systems (IBIS). A collaboration between the School of Education, University of Wales, Bangor and Escola Superior Politecnica, Universitat Pompeu Fabra, Barcelona. (Ikusteko, sakatu HEMEN)\nCUNLIFFE, D. (2002): Guidelines for Bilingual Usability: Unitary Authority Web Sites in Wales. School of Computing Technical Report University of Glamorgan. (Ikusteko, sakatu HEMEN)\nGOMER, Rhiannon: Snapshot Survey of Websites (2003) - Sites surveyed. (Ikusteko, sakatu HEMEN)\nPor askikuki - July 12th, 2005, 12:50, Categoría: General


Euskal Herria Mendi Erronkan izena emateko epea zabalik | EHK\nEuskal Herria Mendi Erronkan izena emateko epea zabalik\nAurten zortzigarren edizioa beteko duen mendi lasterketa ekainaren 6an izango da eta izen-ematea maiatzaren 16ra arte egongo da zabalik ehmendierronka.eus webgunean\nIaz bezala, 2020ko edizioan bi modalitate ezberdin izango ditu lasterketak: bakarkako lasterketa eta errelebo-lasterketa.\nEHME lasterketa (traila): Lasterketa honek 67 km. eta 7.200 metroko desnibel metatua izango ditu Mendialdea-Aralar inguru menditsu ikusgarrian barrena (Araitz-Betelu, Larraun-Lekunberri eta Leitzaldea). Hasiera eta helmuga puntuak Leitzan egongo dira.\nEHME errelebo-lasterketa: Iaz eskaini zuten aurrenekoz lasterketa erreleboka egiteko aukera emakumeen parte-hartzea sustatzeko asmoz. Euskal Herria Mendi Erronka lasterketaren ibilbide berdina osatu beharko dute lasterka, baina bikoteka erreleboetan egin ahal izango da, bietako batek, gutxienez, emakumea izan behar duelarik. Lehenengo lasterkariak irteera puntutik Putzuzarrera egingo du eta bertan emango dio erreleboa, azken honek Leitzako helmugaraino geratzen den zatia osatu beharko duelarik.\nAurten EHME lasterketan UTMB (Ultra Trail Mont Blanc) puntuak lortu ahal izango dira, hots, lasterketa amaitzen duten guztiek 3 puntu lortuko dituzte bertan parte hartzeko. ITRArako ere puntuagarria izanen da EHME lasterketa.\nEuskal Herria Mendi Erronka (EHME) kirol ekitaldi hutsaz gain, aldarrikapena ere oinarrian daraman lasterketa da, izan ere, mendi lasterketa eta euskal mendizaletasuna sustatzeaz gain, euskal selekzioen ofizialtasuna, Mendialdea-Aralarko inguruaren garapena (Araitz-Betelu, Larraun-Lekunberri eta Leitzaldea), euskararen sustapena, lurraldetasuna edo ingurugiroaren babesean eragitea ere hasieratik gure buruari jarritako “erronka” bihurtu ziren.\n2019ko laburpen bideoa. Iazko sailkapen orokorra ikusteko sakatu HEMEN\n2020ko edizioaren egitaraua:\n• 17:30-20:00: Dortsalen banaketa Leitzako plazan.\n• 19:15: Dokumental baten proiekzioa Leitzako udaletxean.\n• 06:00-07:30: Dortsalen banaketa Leitzako plazan.\n• 07:30-08:00: Korralitoa.\n• 07:45: Omenaldia.\n• 08:00: Irteera.\n• 14:00: Lehenengo lasterkaria iritsiko da.\n• 15:00-21:00: Lasterkarientzako paella.\n• 20:00: Sari banaketa.\n• 21:00: Lasterketaren itxiera.\nEH Mendi erronkaren errekorrak:\n67km gizon: Daniel Agirre (2015) > 6:42:59\n67km emakume: Oihana Kortazar (2016) > 7:55:02\nKB gizon: Iker Karrera (2015) > 0:43:25\nKB emakume: Izaskun Zubizarreta (2015) > 0:49:49\nErreleboetako lasterketa (2019): Garazi Artola eta Ibai Madina > 7:10:26\nLesakako II. Mendi Lasterketa irabazi du Hodei Lujanbiok\nEmakumeen artean Maite Karrika donostiarra nagusitu zen eta Gazte Trailen Mattin Lekuona lesakarra eta Ainhoa Etxegarai beratarra\nAltitoy mendi eskiko lasterketa astebukaeran\nEuskal Selekzioa talde bezala bertaratuko ez den arren, selekzioko kide batzuk bertan izango dira\nElur gainean jokatuko den 11 kilometroko lasterketa hau 2020ko mendi lasterketen Rankingaren bigarrena izango da


Ordu extrak lankide batekin partekatuko zenituzke? — Gaztezulo\nOrdu extrak lankide batekin partekatuko zenituzke?\nOrdu extrak lankide batekin partekatuko zenituzke? Alemanian gertatu da; langile batzuek beren aparteko orduak lankide bati eman dizkiote, gaixo duen semea zaintzeko aukera izan dezan. Eta zuk, egingo zenuke halakorik? https://www.gaztezulo.eus/albisteak/ordu-extrak-lankide-batekin-partekatuko-zenituzke https://www.gaztezulo.eus/albisteak/ordu-extrak-lankide-batekin-partekatuko-zenituzke/@@download/image/COVER-Cuida-a-su-hijo-con-cancer-y-sus-colegas-lo-ayudan-a-pagar-las-horas-que-falta.jpg\nAlemanian gertatu da; langile batzuek beren aparteko orduak lankide bati eman dizkiote, gaixo duen semea zaintzeko aukera izan dezan. Eta zuk, egingo zenuke halakorik?\nAndreas Graf alarguna da, eta leuzemia duen seme bat dauka. Semea zaintzen urteko oporrak agortu ditu dagoeneko, baina gehiago behar ditu. Grafek fabrika batean egiten du lan eta bere lankideek 3.300 ordu estra egin eta Grafi eman dizkiote, semea zaintzen jarraitu dezan.\nGrafen enpresan 650 langile daude, eta denek parte hartu dute. Biziki eskertuta dagoela adierazi du: "Laguntza ikaragarri honengatik ez balitz, honezkero kaleratu egingo ninduten". Bere lankideek bi astez egin dituzte aparteko orduak, enpresarekin akordioa sinatu ondoren. Horri esker, Grafek bere baja luzatzeko aukera izango du. Eta zu, prest egongo zinateke zure lankideagatik horrelako zerbait egiteko?


Advertise with - Webretina : Teknikoa blog Advertise with - Webretina : Teknikoa blog\nWebretina.com blogak internet baino gehiago popular tekniko bat da.. Dira harreman osasungarriak eskaintzeko gure iragartzaileen diren web artean dugu. Ez bakarrik saltzen dugu espazio gehitu duzu, baina, era berean, gure onena saiatu lagunduko dizu zure web bisitariak ahal izateko. Orain sartu gara bizitza luzean harreman Gure iragarleei. Behin besterik ez duzu ordaindu behar, eta zure iragarkiak erakusten dugu bizitzan denbora luzez. Zure iragarkiak erakutsiko dira kokapen eskuragarri gure web orrian hautatu duzun denbora epe programatuta eta ondoren, zure add orri berean, behean dator. Zure iragarkiak ere egingo da agerian gure buletina eta beste sustapen stuffs ez bakarrik bultzatzen dugu, gure web orriaren bidez, baina era berean, gure Facebook sare sozialaren bitartez zure marka sustatzeko, twitter, etab..\nGaur egun merkea publizitate hornitzen ari gara Interneten. 125 hornitzen ari gara×125 espazio $20/3 eskuineko sidebar hilabete. Ad espazio horretan, jar zaitez gurekin harremanetan beheko avail.\nBeste iragarki batzuk Publizitate eskuragarri diren espazioak beheko irudian erakusten dira\nJar zaitez gurekin harremanetan :\ne-posta – arshkapoor2015@gmail.com\nOrdainketa egin daiteke online banku-transferentzia edo paypal\nGure Aurreko Babesleak


Toledoko Itunaren akordioa ez onartzeko eskatu diete Bizkaiko pentsiodunek alderdiei – Ekonomiaren KZ\nBizkaiko Pentsiodunen Mugimenduak salatu duenez, Toledoko Itunaren baitan lortutako aurreakordioak ez ditu bere aldarrikapenak jasotzen, eta, “murrizketa berriak” ekarriko dituzten proposamenen aurka agertu ostean, ez onartzeko eskatu diete alderdi politikoei.\nJoan den ostiralean Toledoko Itunean adostutako gomendioen ostean, kolektiboak gutun bat bidali die alderdi politikoei, pentsioen erreformaren inguruan duen jarrera azaltzeko. Proposamenak astearte honetan bozkatu beharko dituzte Batzordean, eta, azkenean, Kongresuko osoko bilkuran.\nGutun horretan, pentsiodun bizkaitarrek euren aldarrikapenak gogorarazi dizkiete alderdi politikoei, eta Toledoko Itunaren proposamen batzuen edukiaz “kezkatuta” daudela adierazi dute.\n34 hilabeteko protestak\n“Gomendioei buruz dakigunak kezkatzen gaitu; izan ere, pentsioak KPIaren arabera igotzea izan ezik, 34 hilabete daramatzagun gure aldarrikapenak ez dira aintzat hartzen ari”, salatu dute.\nHorrela, “adierazpen askoren eta konpromiso gutxiren ostean, 2011ko pentsioen erreformak eta iraunkortasun faktorea mantendu” eta gutxieneko pentsiorako Europako Gutun Sozialaren irizpideak betetzen ez direla kritikatu dute, izan ere, “1.080 eurotik behera” utzi dute.\nEra berean, “40 urteko kotizazioarekin erretiro aurreratuaren koefiziente murriztaileak indargabetu gabe” jarraitzen dutela salatu dute, eta “kalitatezko” enpleguaren eta 1.200 euroko Lanbidearteko Gutxieneko Soldata (LGS) baten aldeko “apustu irmoa” egin gabe.\nHori guztia dela eta, Bizkaiko Pentsiodunen Mugimenduak “murrizketa berriak” ekarriko dituzten proposamenen “erabateko gaitzespena” helarazi die alderdiei, eta “ez onartzeko” eskatu die.\n← Mercedes Vitoriak berriro jaitsi du aurtengo ekoizpenaren aurreikuspena\nTapiak zamaketariei leporatu die enpresak “arrisku larrian” jartzea →\nLangabezia jaitsi egin da irailean Euskadin\n2021-10-05 2021-10-05 Libe García Kandina\nWIND2GRIDek kontzeptu berri bat garatuko du\n2021-03-29 2021-03-30 Libe García Kandina


Idi-gurdien hotsa — Eibar.ORG | Eibarko peoria\nHemen zaude: Hasiera / Blogak / Harrikadak / Idi-gurdien hotsa\nMikel Iturria 2022/01/15 10:10\nXabier Erkizia soinu ehiztaria elkarrizketatu zuen duela aste batzuk Oier Aranzabalek. Egun hauetan entzun dut bien arteko solasa.\nAudioaren 28 min 30 segunduaren inguruan, ondoren transkribatutako tartea entzun dezakezu. Egokitu egin ditut hainbat esaldi.\nOier Aranzabal: «Maleta beltz honetan soinu motu ezberdin bakoitzerako bere mikrofonoa du Xabier Erkiziak. Eta hala ibiltzen da orain sumendiak grabatzen, orain lur azpian, eta gero idi-gurdien hotsaren bila. Hain zuzen ere, hots horren bueltan egin du O Gemer film dokumentala, 2021eko Zinemaldian aurkeztu zuena».\nOier Aranzabal: Soinu batzuk aipatuko ditut. Hasiko gara O Gemer-ekin. Gurdien hotsa. Zure tranpak nola harrapatu zuen gurdien hotsa?\nXabier Erkizia: Banuen aitatxik kontatutako istorio bat. Gerra Zibileko momenturen batean, bera oraindik nahikoa umea zela, jarri zuten gurdi batekin gorpuak eramaten. Oroitzen zara Medem-en Vacas filmaz? Ba halako zeozer. Nik hori eraiki nuen istorio honen inguruan, baina berak hori umetatik kontatua da eta kontatzen zuen, eta ez dakit hau ze puntutara den fantasia bat, baina gurdien soinuak balio zuela fronteko (eta ez dakit gure aitona ze frontetan egon zen, Nafarroan ez baitzegoen fronterik), bazegoela soinu bat bi aldeetako tregua txiki bat egiteko, ze gorpuak ez du bandorik eta orduan gorpuz betetako gurdiak pasatzerakoan soinu horrek balio zuen bi aldeetakoak momentu batez gelditzeko.\nGero Victor Hugoren Pirinioetako bidaia irakurri nuenean oso garbi ikusi nuen. Badago kapitulu bat. Koldo Izagirrek euskaratzerakoan izena aldatu zion eta ez zion Pirinioetako bidaia jarri, baizik eta Idi orgaren karranka, itzulpen bakarra ausardia horrekin izenburua aldatzen diona. Koldorekin noizbait hizketan horri buruz eta zioen jakina!\nEguneroko horretan kapitulu hori da zeharo desberdina. Gainerako guztia da bidaia-kronika bat, garaiko estiloan eginiko bidaia-kronika bat. Eta nik uste dut Victor Hugo oso kontzientea dela kronika hori irakurria izango dela, eta hurrengo kronikari guztiek horren gainean idatziko dutela.\nEguneroko horretan bidaia osoa kontatzen du: Bordeletik, Baionara... Eta bat-batean, muga gurutzatzerakoan, ez du mugako paisaiarik eta ezer deskribatzen, soilik idi-gurdi itzain batek gurdiarekin egiten duen soinua eta nola berarekin diligentzian doazenek belarriak tapatzen dituzten. Victor Hugok Stendhal schock bat du. Gerora jakin nuen aita militarra zuela eta umetan Donostia aldean egona zela. Orduan entzun zuen lehen aldiz eta gero, 40 urtera, berriro entzundakoan kolpea jaso zuen.\nTestu horretan ari nintzen soinu-kroniken bila, grabagailuak ez zeudeneko garai bateko grabaketak. Izan ere, idazle erromantikoek hitz mordoa gastatzen dute soinua deskribatzen, tokia deskribatzeko modu bat zen. Gero irratia iristerakoan, zinema iristerakoan, hori jada ez da literaturaren eginbeharra, eta orduan zentratzen dira akzioan, eta eleberria bihurtzen da genero nagusi. Orain berriro ari da deskripzioa itzultzen, baina deskripzioaren kontu hori alde batera gelditu zen.\nZentzu horretan ulertu nuen Victor Hugo soinu aktibista gisa.\nGero kateatu zaizkit egoera mordoa: leku batera joan, pertsona heldu bat topatu, astebete bere etxean pasa, eta gero gurdiak ez zuen soinurik egiten... Handik Galiziara joan, han beste tipo batek antzeko zeozer... Frustrazio kate mordoa. Eta frustrazioa droga hutsa da, niretzat behintzat: leku batera joan eta ez badut lortzen, hori akuilu bat da niretzat.\nNik uste dut oso harreman ederra dagoela hirien eta gurdien artean. Eta hor badago aldaketa bat, entzumen kulturaren paradigma aldaketa nabarmena. Motorra eta industria hirietara iristen direnean, eta hori motor ekonomiko handiena bihurtzen denean, lehentasuna, bat-batean beste kode hauek kanpora bidaltzen dituzte. Gero, badaude beste gauza batzuk, eta nik berriki ikusi dut Brasilen, Trinidaden, urtero egiten duten erromeria erraldoian, urtero hiri osoko errepideak asfaltatu behar izaten dituzte, idi-gurdiek altxatu egiten baitute asfaltoa.\nIndustriak modelatzen du hiriaren beste erretratu bat. Eta guk XX. mendean onartu badugu hirietan trafikoa 24 orduz egotea, seguruenik ekonomiarekin dauka zerikusia. Orain beste eredu ekonomiko batzuetan ari gara murgiltzen eta hirietako trafikoa poliki-poliki ari da isiltzen. Jacques Attali-ren Ruidos liburua klabea da, harrigarria oraindik ere, nahiz eta 40tik gora urte idatzia izan zela. Gizarte bakoitza bere zaratengatik ezagutuko dugula dio. Attali ekonomista da eta ez du egiten musikaren edo artearen ikuspegitik: ez, ez, ekonomiaren ikuspegitik egina dago. Oso liburu zehatza eta interesgarria da.\nBeraz, idi-gurdiaren karranka horrek markatzen du paradigma bat, industriaren iritsiera. Bilbon 1834an, oker ez banago, debekatu egin zieten idi-gurdiei sarrera hirian.\nAre gehiago, Erroman, Julio Zesarren garaian, historiako lehen soinu-poluzioaren aurkako politika idi-gurdien zaratagatik da. Eta nik ez dut ordenantza bera topatu, baina haren berri daukazu klasikoak irakurrita: Ovidio, Virgilio... Beraien ezintasuna agertzen da, beraiek arratsaldetan, iluntzean, idazten dute, idi-gurdien zaratarekin ezin eta Erromatik alde egitea erabaki zuten. Julio Zesarrek debekatu zuen idi-gurdien sarrera arratsaldeko 16:00ak arte. Hau da, egunez hiriak, ekonomiak, ez zuela hori soportatzeko beharrik. Beraz, gurdien ordutegia mugatu egin zuten.\nGasteizen (Bilbokoaren) antzeko ordenantza batekin topatzen gara. Gasteizera etortzen zirelako Errioxatik-eta gurdi mordoa. Uste dut Humboldt dela dioena behartuta ere ez zela Gasteizen bizitzen geratuko hango zaratagatik.\nIdi-gurdia Bilboko Gran Viatik\nXabier Erkizia: Bilboko kasuan XIX. mende bukaeran topatu nuen kronika bat non itzain batek, jakinik idi-gurdiak ezin zirela hiri erdian sartu, zuzenean Bilbon sartu, herriko etxera joan eta isuna ordaindu zuen, 25 pezetako isuna. Gero idi-gurdia paseatu zuen Bilboko kaleetatik barrena huts-hutsik, ezer erosi edo saltzeko beharrik gabe, soilik txuleria eta erreibindikazio puntu batekin. Hori baino soinu aktibistagoarik nekez topatuko dugu. Eta zorionez, urte batzuk beranduago, Bilbon gauza bera egiteko aukera izan nuen. Kostata, Azkuna Zentroaren enkargu bat baitzen, baina nik ez nuen nahi inork ezer jakiterik: ez poliziarik, ez kazetaririk...\nOier Aranzabal: Multa jarri zizuten?\nXabier Erkizia: Multa jarri zidaten. Etorri ziren munizipalak, eskolta moduan, idien kaka biltzeko. Ooooso ederra izan zen. Idi-gurdi bat topatu nuen Lekeition eta hura eraman genuen piano kamioi batean Bilbora. Zo-ra-ga-rria idi gurdi bat piano kamioi batetik ateratzen ikustea.\nMunizipalek: Tenemos que dejar el camión para que recoja los excrementos de los bueyes.\nAlfonso itzainak: Eh, eh... Que mis bueyes no cagan. Vienen cagados de casa.\nEta egia zen: hiri osoan ez zuten ez kakarik ez pixarik egin.\nMunizipalen auto bat jartzen badute atzetik kaka biltzeko, honek errege kabalgata ematen du, konpartsa bat.\nEta konbentzitu nituen munizipalak. Zorionez, munizipalen buruak, Abandon bertan, esan zidan: «Ze istorio ederra! Hi, nahi duk isuna? Kar, kar, kar. Ba egingo diat jada». Eta egin zidan isuna, garai bateko matrikula jarriz, eta antolatu zuen dena polizia ez ikusteko bidean zehar.\nTrafikoa Moyuatik desbideratu zuten eta idi-gurdia Gran Viatik bakar-bakarrik.\nOier Aranzabal: Eta jendea?\nXabier Erkizia: Jendea Corte Ingles-etik ateratzen zen gurdiaren oihartzunarekin.\nGauza kurioso bat gertatu zen. Nik ez nekien, baina une horretan maratoi bat korritzen zen Bilbon. Eta gu 12:00etan atera behar bagenuen, karrera 11:30ean bukatu zen Arriaga parean. Gu orduan Abandotik ateratzen. Kasualitatea izan zen, sariak banatu ondoren, kazetariak erredakzioetara bidean «zer da hau?» galdezka, «ze hau igual informatiboetan sartu behar dugu». «Zergatik?» zen galdera. Eta nik esan nien ezetz, ez zela ezer aipatu behar, hau horrela gertatu da garai bateko aktibista haren omenez.\nElkarrizketa osoa hemen entzun dezakezue: Xabier Erkizia, Barruan gaude.\nZinemaldian minutu bateko kortea Naiz Irratiko Bigarren Kafea saioan hemen azpian.\nEl ruido de los carros de bueyes, este apunte en castellano.\netiketak: oier_aranzabal, xabier_erkizia


Mad Muasel, Fermin Muguruza eta La Furia, ‘Klika KORRIKA 2019’ abestiaren erritmora - KULTUR SHAREA\nPosted on 2018-11-29 by KulturSharea\nBideo_albisteak, euskara, musika\nGaur aurkeztu dute 21. Korrikaren abestia Bilbon: Klika Korrika 2019 da bere izenburua, eta Fermin Muguruza izan da abestiaren eta bideokliparen zuzendari artistikoa. Mad Muasel, La Furia eta Fermin Muguruza bera dira interpreteak, eta musika, aldiz, Kataluniako Chalart58 eta Fermin Muguruzak sortu dute elkarlanean. Prentsa-agerraldian, hiru interpreteek eta Asier Amondo Korrikaren arduradunak hartu dute parte.\nElkarlana, errespetua eta transmisioa bezalako mezuak zabalduko ditu abestiak; bideoklipean, aurrez aurre dauden bi mundu eta, aldi berean, osagarriak direnak ageri dira. 100 lagunek baino gehiagok hartu dute parte lanean.\nDiskorik “elektronikoena” argitaratu du Esne Beltza taldeak


Azken urte hauetan onddoak biltzen dituzten pertsonen kopurua asko hazi da Euskal Herriko basoetan. Hau, ez da arraroa, izan ere, onddoak gero eta estimatuagoak diren gutizia bat baitira. Kulturalki, kataluniarrekin batera euskaldunak izan dira gizarterik mikotrofoenak historian zehar. Honen froga bi herrialde hauetan jaso eta jaten diren espezie kopuru handia. Onddoak biltzeko ez da behar material berezirik, laban eta otar batez nahikoa da. Jateko duten balioak eta biltzeko azaltzen duten erraztasunak pertsona asko bultzatu ditu onddo-biltzaile izatera, modan dagoen jarduera bat dela ere esan daiteke.\nGutizia bat direla goian aipatu da, baina onddoek pertsona ugariri eragin dizkiete sustoak, batzuetan beherako bat baino gehiago izan ez dena, ondorio larririk gabe. Beste batzuetan, kasu larrienetan, heriotzak ere eragin dituzte. Beraz onddo bat, ahora eraman aurretik guztiz ziur egon behar da hau jangarria dela.\nOnddoa jangarria den edo ez jakiteko modu fidagarri bakarra dago, ezagutzea, beste metodo guztiak mitoak direlarik. Onddo bat identifikatzeko orduan zenbait parametro izan behar dira kontutan; pileoaren forma, kolorea, tindaketak, esporak, habitata… Esperientzia biltzailearen aldeko puntu bat da. Gizartean, oso hedatuta daude sasi identifikazioa egiteko zenbait mito, hauek ahoz aho zabaltzen dira eta pertsona batzuk itsu-itsuan sinesten dituzte. Esate baterako askok uste dute bareak jandako perretxiko guztiak gizakiarentzako jangarriak direla. Bareek Amanita phalloides-a inongo arazorik gabe jaten dute eta guretzako hilgarria da. Hedaturik dagoen beste mito bat, onddoen kolore aldaketekin dago erlazionatuta. Askoren ustetan, onddoa moztu eta kolorea aldatzen bazaio (urdindu) ez da jangarria. Hau ere ez da egia, esate baterako Boletus eryothropus onddoa moztean urdin ilun bihurtzen da berehala, eta jangarri ona da. Zilarrezko txanpon batekin onddoa frijitzean datza beste sasi identifikazio bat. Txanponak kolore beltza hartzen badu onddoa ez dela jangarria uste da. Esate baterako oso estimatua den ziza horiak (Cantharellus cibarius) kolore aldaketa hori eragiten du.\nGoian aipatu bezala, onddo batzuk jaki gozo eta estimatuak dira. Hauetaz disfrutatzeko ezinbestekoa da oso ondo ezagutzea, onddo kaltegarri bat jateak eragin oso larriak izan baititzake.\nOnddoen perretxikoak sortzen dituzten kalteen arabera sailka daitezke, ez baitituzte guztiek sintoma berdinak eragiten.\nEspezie toxikoen zerrenda\nEspezie hilgarrien zerrenda\nUrdaileko eta hesteetako gaitza


GIZARTE-BAZTERKETA ETA TRATU TXARRAK JASAN DITUZTEN EMAKUMEEKIN ESKU-HARTZEA - Errotik\nGIZARTE-BAZTERKETA ETA TRATU TXARRAK JASAN DITUZTEN EMAKUMEEKIN ESKU-HARTZEA\nPosted at 15:39h in Uncategorized\tby\terrotik.org-admin\nErrotik kooperatibako Gisela Bianchi Pernasilici izan da “Gizarte-Bazterketa eta tratu txarrak jasan dituzten emakumeen esku-hartzea” Lanbideko heziketa programa den eta EDE Fundazioaren bitartez ematen den ikastaro honen arduraduna. Bilbon aurkitzen den kooperatibako ikerketa alorreko koordinatzailea da eta baita bazkide eta sortzaileetako bat.\nUrtarrilaren 31tik martxoaren 5era arte eta ekainaren 27tik uztailaren 3ra arte iraun duen programa honetan 3 modulo ezberdin irakatsi dira. Besteak beste, emakumearen egoera gizarte patriarkalean, emakumeen gizarte-bazterketa eta indarkeria eta tratu txarrak landu dira bertan.\nLehenengo moduluan sexu-generoaz hausnartzen da, gizarte sexistan dauden gizarteratze prozesuak eta balio sozial nagusiak sakonago aztertzeko eta ulertzeko. Emakumeekin erlazionatzen dituzten rolak eta estereotipoak mahai gainean jartzen dira, eta nola hauek garapen pertsonalean eragin zuzena eta orokorra duten.\nEmakumeen bazterketa eta zapalkuntza egoerak azaltzen dituzten teoria ezberdinak aipatzen dira, eta azkenik, emakumeen egoera soziopolitikoa mahai gainean jartzen da, estereotipoen eta balore sexisten ondorioak hobe ulertzeko.\nBigarren moduloan, emakumeen bazterketako alde sozialean eta egiturazkoan jartzen da jopuntua. Teoria feministarekin bat, zehazki ekonomia feministaren hausnarketen bitartez, alderdi sozialean eta egituraz emakumeok egoera zaurgarriagoetan aurkitzen garen gizarte mekanismoak azpimarratzen dira. Pobreziaren feminizazioaz, etxeko-lanez, ongizate estatuko gizarte eskubideez eta baliabide sozialetara iristeko oztopoez hitz egiten da.\nEta hirugarren eta azken moduloan, emakumeen kontrako indarkeriari buruzko terminologiaz mintzatzen da, indarkeria sexista eta matxistaz, eta indarkeria modu ezberdinei buruzko zertzeladak ematen dira. Etxe barruko tratu txarrak eta sexu indarkeria sakon atertzen dira.\nAzken modulo hau Ianire Estébanezekin batera eman da, gazteen artean ematen den genero indarkeria baitu aztergai, arlo horretan aditua da bera, hezitzaile trebea, ziberaktibista eta blogerra, besteak beste.\nIkastaro hau pedagogia horizontal batean oinarritzen da, ikasleen ezaguerak berreskuratu, aintzatetsi eta beraietaz probetxu ateratzeko. Aintzatespen honetatik eta irakasleekin batera, irakurketak, dinamikak eta eztabaidak planteatzen dira, kontzeptuak, teoriak eta perspektiba berriak barneratzen joateko.\nPertsonen ahalmen kritikoa sustatu nahi da erreminta teoriko eta praktikoak izan ditzaten, tratu txarrak eta gizarte-bazterketa jasaten duten emakumeek egoera anitz horiei behar bezala eta modu profesionalean aurre egin ahal izateko.


Epeleko zabortegia berehala ireki eta hondakin industrialak jasoko dituenik ukatu egin du berriro ere Mankomunitateko presidenteak — Oñatiko udala\nEpeleko zabortegia berehala ireki eta hondakin industrialak jasoko dituenik ukatu egin du berriro ere Mankomunitateko presidenteak\nAzterketa tekniko-ekonomikoa egiten ari direla eta erabakia Mankomunitateko juntak hartuko duela berretsi du Maite Antonek\nHileroko gobernu junta egin zuen atzo mankomunitateak eta berez Epeleko zabortegiaren gaia lan zerrendan jasota ez zegoen arren, horretaz berba egin zuten. Pasa den astean kaleratutako informazioa berretsiz, prentsa ohar berria zabaltzea erabaki zuten aho batez, azkenaldian sortu diren esamesei erantzuteko. Eusko Jaurlaritzako Ingurumen sailak zabaldutako baieztapena gezurtatuz, Epeleko zabortegia berehala ireki eta hondakin industrialak jasoko dituenik ukatu du mankomunitateako presidenteak.\nEpele 2018an itxi zen, erabilpen urria zuelako, eta berriro irekitzeak hainbat obra egitea eskatzen du aurrez. Horrek zer suposatuko lukeen zehazteko azterketa tekniko-ekonomikoa osatzen hasi dira mankomunitateko teknikariak, erabakia, ziurtasunez hartu ahal izateko, prentsa oharrean hitzez hitz esaten denez. Baina erabaki hori Debagoieneko mankomunitateak hartuko duela berretsi nahi izan du gobernu juntak eta Maite Anton presidenteak.\nTeknikarien azterketa txostena eskutan mankomunitateko Ingurumen batzordean aztertuko da baina erabakia gobernu juntak hartuko du. Mankomunitateko gobernu taldea bi aste barru-edo berriro biltzea espero da. Bitartean, ez zaio ez baiezko ez ezezko erantzun ofizialik emango Jaurlaritzako Ingurumen sailari.\nMaite Anton, mankomunitateko presidentea


Espacios ópticos expandidos\n2016ko uztailaren 06tik irailaren 04ra\nRekalde Aretoak, Zaloa Ipiña (Bilbao, 1986) artistaren erakusketa aurkezten digu Kabinete Abstraktuan, barriek 2016 programaren barruan. Programa horren bidez, Bizkaiko Foru Aldundiak sorkuntza artistikorako ematen dituen bekak jaso dituzten artisten lanak ematen dira ezagutzera.\nIpiñak espazioa eta argia gai bihurtu ditu bere obran, esparru horien irudikapen bisuala lantzen baitu, metakrilatoz eta serigrafiatutako azetatoz egindako eskulturen bidez. Era horretan, gardentasunak berak desagerrarazten du piezaren kanpo eta barneko eremuen arteko espazioa.\nIpiñak eraiki dituen Ikus-esparru zabalduak estudioan eta etxebizitzan egin duen maketaren emaitza dira. Instalazioan, etxea osatzen duen gela bakoitza bideoaren argiak zeharkatzen duen gorputz garden bihurtzen da, pisua galduta. Hor dago airean flotatzen, munduarekin lotura zuzena izango ez balu legez.\nErrealitatearekin lotzen duen gauza bakarra maketa zehatza izateagatik dituen forma eta neurri kalkulatuak dira. Argiak leku guztietatik zeharkatzen du, bideoak berak argi bat irudikatzen duen heinean.Ipiñak argiaren bidez eraldatzen du pareten artean itxitako espazioa, espazio mugagabe bihurtzeko.\nArte Ederretan lizentziaduna da UPV/EHUtik (2009) eta Obra grafiko garaikideko masterra egin du Coruñako CIEC Fundazioan. Gaur egun, BilbaoArte Fundazioaren lankidetza-beka du. Egoitza artistiko bat izan du Bartzelonako Centre dart contemporani Piramidón-en (2015), eta beste bat BilbaoArten (2012). Horrez gain, Bizkaiko Foru Aldundiaren Ikusmen-arteen beka eskuratu zuen 2013-2014an.\nBakarka egin dituen azken erakusketen artean, hauek dira nabarmenenak:ITZALezinak, Windsor Kulturgintza galeria (Bilbo 2014), Argien ibilbideei jarraituz, Torre Ariz (Basauri 2013), eta Abierto por vacaciones, Galería Michel Mejuto (Bilbo 2012). Horrez gain, aurki banakako beste erakusketa batzuk egingo ditu, Bartzelonako Hotel H10 Art Gallery-n (2016) eta Eibarreko Portalean, Gipuzkoa (2017). Arte Ederretan lizentziaduna da UPV/EHUtik (2009) eta Obra grafiko garaikideko masterra egin du Coruñako CIEC Fundazioan. Gaur egun, BilbaoArte Fundazioaren lankidetza-beka du. Egoitza artistiko bat izan du Bartzelonako Centre dart contemporani Piramidón-en (2015), eta beste bat BilbaoArten (2012). Horrez gain, Bizkaiko Foru Aldundiaren Ikusmen-arteen beka eskuratu zuen 2013-2014an.\nTalde-erakusketa askotan hartu du parte, bestak beste, hauetan: 24 premi Telax, Antoni Pinyol galeria, Reus; CALL 2015, A del Arte galeria, Zaragoza; 25 al quadrat, Centre dart contemporani Piramidón, Bartzelona; Ertibil 2014, Rekalde Aretoa, Bilbo; Punto y raya festival 2009, 2011 eta 2014, Centre Arts Santa Monica, Bartzelona; Museo Reina Sofía, Madril; eta Reykjavik Center For Visual Music, Islandia.


Lizasok eta Garinek iragarpenak bete dituzte - GARA\nSega Gipuzkoako Azkartasun Txapelketako finala\nLizasok eta Garinek iragarpenak bete dituzte\nBai mutiletan eta baita nesketan ere alde handia lortu dute irabazleek.\nEz da ezusterik izan Gipuzkoako Azkartasun Txapelketan, eta Juan Joxe Lizasok, mutiletan, eta Arrate Garinek, nesketan, lortu zituzten bi txapelak. Lizasok, gainera, Gipuzkoako Federazioak antolatzen dituen bi lehiaketak irabazi ditu aurten, orain bi aste betiko erakoa ere bereganatu baitzuen.\nAzkartasuna eta txukuntasuna uztartzen dituen lehiaketa honetan bi garaileek alde handia eskuratu zuten. Lizasok minututik gorakoa, eta Garinek ere ia minutu batekoa. Emakumezkoek 35 metroko bi sail moztu behar izan zituzten, eta 100 metroko bi, berriz, gizonezkoek.\nEmakumezkoen podiuma, honela geratu zen: lehenengo Arrate Garin (3.33), bigarren Alazne Etxaburua (4.27) eta hirugarren Naroa Geresta (5.08). Gizonezkoena, berriz, honela geratu zen: lehenengo Juan Joxe Lizaso (7.07), bigarren Mikel Alkorta (8.43) eta hirugarren Pello Argaia (9.02).\nUrrezko Aizkorako Txapeldunen Ligako bigarren jardunaldia jokatu zen atzo, eta Juanjo Lopezek mendean hartu zuen Iñaki Azurmendi, Hernanin jokatutako saioan.\nSei proba ezberdin egin behar izan zituen kirolari bakoitzak, eta denak irabazi zituen egungo Urrezko Aizkorako txapeldunak. Bi aizkolari hauek jokatu zuten Buruz Buruko Txapelketako finalerdia, eta bazegoen ikusminik, baina atzokoan Lezaungoa askoz ere gehiago izan zen.\nKolpekakoarekin hasi zen ekitaldia, 45 ontzakoa zeinek gutxiagotan bota, eta hor normalean ateratzen dena baino alde handiagoa atera zion Lopezek Azurmendiri. Nafarrak 34tan amaitu zuen bere enborra, eta hamar gehiago behar izan zituen aizkolari gipuzkoarrak. Hortik aurrera Lopez, pixkanaka-pixkanaka, tartea zabaltzen joan zen, eta iraupen probara 54 segundoko tartearekin heldu zen. Aldea ia erabakigarria zen, baina azkeneko lanean, lau kana-erdiko erdibitzen ere Lopez hobea izan zen, eta amaieran merezitako garaipena erdietsi zuen Lezaungo aizkolariak.\nLan guztiak burutzeko 16 minutu eta 26 segundo behar izan zituen Juanjo Lopezek. Azurmendik, berriz, bereak 17 minutu eta 32 segundotan amaitu zituen.


Abiadura, desplazamendua, distantzia, grafikoak... Zeren inguruan hitz egiten ari gara?\nZinematika da hasieran aipatutako galderaren erantzuna, baina ba al dakizue zer kasutan azaltzen den kontzeptu hau? Bada, ibiltzerako orduan, CD bat erreproduzitzerako orduan, saskibaloiko pilota bat jaurtitzen dugunean, planetan eguzkiaren inguruan orbitatzean... Beraz, grabitateak ere adibidez, zerikusi handia du gai honekin.\nHau aipatuta, adibide ezin hobea da eskaladako abiadura (speed) modalitatea. 15 metroko pareta baten inguruan ari gara hitz egiten, non bi bide berdin dauden eta azkarren igotzen denak irabazten du. Horretarako, oso garrantzitsua da koordinazio asko izatea paretan ahalik eta azkarren mugitu ahal izateko eta puntu batetik bestera segundu gutxitan desplazatu ahal izateko.\nHobeto uler dezazuen, hemen uzten dizkizuet adibide pare bat:


GGKE | Mundukide\nHerri mailan lan egiten duten Garapenerako Gobernuz Kanpoko erakundeak, Debagoienakoak batez ere, boluntarioez osatutakoak, beraien lan eta esfortzuz herrialde pobreenekiko elkartasuna bultzatu eta elkartasun beharraren mezua zabaldu nahi dutenekin egiten du lan Mundukidek.\nBakoitzak bere autonomia badu ere, eta beraiek erabakitzen duten proiektuak babesten badituzte ere, hainbat proiektutan bai sustapena eta jarraipena Mundukiderekin elkarlanean egiten da. Hauetako batzuek Fundazioaren sorreratik dira Patronatoko kide, bateratasunean lan eginik beste indar eta dimentsio bat lor daitekeela pentsatuaz. Egun, batez ere hiru GGKErekin ematen da elkarlana programetan eta sentsibilizaio lanetan.\nInterkooperazio Sisteman GGKEen aportazioa da:\nInterkooperazio proiektuen sustapenean eta jarraipenean parte hartzen dute.\nErakuden bazkide zein herritarrei garapenerako lankidetzako beharraz eta egokieraz informatu eta sensibilizatzea.\nPatronatoko kide izatea, erakundearen misioaren eta kudeaketaren zainaza; ala nola erakundearen beharrei erantzutea.\nHarremanek herriarenganako gertutasuna eskaintzen dio Mundukideri,eta Mundukidek Harremani kooperazioan aritzeko profesionaltasuna.